Μάριος Σαλμάς

Ο Μάριος Σαλμάς (Αμφιλοχία, 24 Φεβρουαρίου 1968) είναι Έλληνας ιατρός, πολιτικός, συγγραφέας, πανεπιστημιακός καθηγητής (στην ιατρική σχολή του Πανεπιστημίου Αθηνών, ως χειρουργός ορθοπεδικός) και αθλητίατρος. Είναι ανεξάρτητος βουλευτής Αιτωλοακαρνανίας, εκλεγμένος για πρώτη φορά με τη Νέα Δημοκρατία το 2000. 

Βιογραφικά στοιχεία
Γεννήθηκε στην Αμφιλοχία το 1968. 

Είναι πτυχιούχος της Ιατρικής Σχολής του Αριστοτελείου Πανεπιστημίου Θεσσαλονίκης με ειδίκευση στο Πανεπιστημιακό Νοσοκομείο του Ρίου και έκανε την μετεκπαίδευση του στο Πανεπιστημιακό Νοσοκομείο Μπάλγκριστ στη Ζυρίχη της Ελβετίας. Επίσης, έχει μετεκπαιδευτεί στο Γενικό Νοσοκομείο της Μασσαχουσέτης της Ιατρικής Σχολής του Πανεπιστημίου Χάρβαρντ.

Σήμερα είναι καθηγητής Ανατομίας της Ιατρικής Σχολής του Καποδιστριακού Νοσοκομείου Αθηνών. 

Είναι παντρεμένος με τη δικηγόρο Ειρήνη Καρούνη και έχει αποκτήσει μαζί της δύο παιδιά. 

Επαγγελματική σταδιοδρομία
Ο Σαλμάς είναι Χειρουργός Ορθοπαιδικός, επικεφαλής της ιατρικής ομάδας των εθνικών ομάδων ποδοσφαίρου, ενώ έχει διατελέσει ιατρός της Εθνικής Ομάδας Άρσης Βαρών, της Ελληνικής Ομοσπονδίας Καράτε και πολλών αθλητικών σωματείων. Επίσης έχει διατελέσει  και πρόεδρος της Επιτροπής Διεθνών Σχέσεων και Ανταλλαγών Φοιτητών της Ιατρικής Σχολής του Αριστοτελείου Πανεπιστημίου (1988) και της Φοιτητικής Ομάδας Εθελοντικής Αιμοδοσίας του Αριστοτελείου Πανεπιστημίου (1989).

Υπήρξε ιδρυτής και πρόεδρος στο 1ο και στο 2ο Πανελλήνιο Επιστημονικό Συνέδριο Φοιτητών Ιατρικής (1989-1991), στην Πανελλήνια Επιστημονική Εταιρεία Φοιτητών Ιατρικής και Νέων Ιατρών (1990) και εκπρόσωπος στην Ομοσπονδία Υγειονομικών Πρωτοβάθμιας Φροντίδας Υγείας (1993). Έχει συγγράψει αρκετές ερευνητικές εργασίες σε ξένα περιοδικά ( 85 δημοσιεύσεις με αναφορά στο pubmed). Βραβεύθηκε με το Α΄ βραβείο του Πανελλήνιου Ορθοπαιδικού Συνεδρίου (Ρόδος 1995). Έχει τιμηθεί από την Ένωση Δωρητών Οργάνων Σώματος Ανθρώπου.

Ακαδημαϊκή σταδιοδρομία
Το 1997 αναγορεύθηκε διδάκτορας του Πανεπιστημίου Πατρών.

Εξελέγη λέκτορας Ανατομίας της Ιατρικής Σχολής του Πανεπιστημίου Αθηνών το 1999.     

Στις 27 Αυγούστου 2008 εξελέγη με την 332/27-8-2008 πράξη του πρύτανη του Πανεπιστημίου Αθηνών  σε κενή θέση ΔΕΠ στη βαθμίδα του επίκουρου καθηγητή της Ιατρικής Σχολής του Πανεπιστημίου Αθηνών     

Το 2020 εξελέγη ομόφωνα αναπληρωτής καθηγητής Ανατομίας. 

Το 2024 εξελέγη ομόφωνα τακτικός καθηγητής Ανατομίας στην Ιατρική Σχολή του Πανεπιστημίου Αθηνών.

Το 1996 βραβεύτηκε με το βραβείο της Ελληνικής Εταιρείας Χειρουργικής Ορθοπαιδικής και Τραυματολογιας  για την καλύτερη έρευνα στην Ελλάδα στην Ορθοπαιδική  

Πολιτική σταδιοδρομία
Εκλέγεται συνεχώς από τις εκλογές του 2000 βουλευτής Αιτωλοακαρνανίας της Νέας Δημοκρατίας. 
Διετέλεσε μέλος διαφόρων επιτροπών της Βουλής των Ελλήνων, όπως Εξωτερικών Υποθέσεων και Άμυνας, Οικονομικών Υποθέσεων, Κοινωνικών Υποθέσεων, Μορφωτικών Υποθέσεων, καθώς της Ειδικής Διαρκούς Επιτροπής Ευρωπαϊκών Υποθέσεων.

Στις 8 Ιανουαρίου 2009, ορίστηκε υφυπουργός Υγείας και Κοινωνικής Αλληλεγγύης στην κυβέρνηση Καραμανλή, ενώ από τις 22 Ιουνίου 2012 έως τις 23 Ιουνίου 2013 διετέλεσε αναπληρωτής υπουργός Υγείας στην κυβέρνηση Σαμαρά. Επίσης, το 2012 διετέλεσε κοινοβουλευτικός εκπρόσωπος της Νέας Δημοκρατίας.

Επιπλέον, έχει διατελέσει στη Νέα Δημοκρατία, αναπληρωτής υπεύθυνος του τομέα Ολυμπιακών Αγώνων (2000-2004), υπεύθυνος του τομέα Μεταφορών και Επικοινωνιών (2004-2007), υπεύθυνος του Τομέα Πολιτικής Ευθύνης Υγείας (2009-2010), γενικός εισηγητής του Προϋπολογισμού του Κράτους το 2008 και μέλος του Συμβουλίου Ανώτατης Πανεπιστημιακής Εκπαίδευσης (ΣΑΠΕ).  

Από το 2007 είναι μέλος της ελληνικής Κοινοβουλευτικής Αντιπροσωπείας στην Κοινοβουλευτική Συνέλευση του ΝΑΤΟ, μετά από απόφαση του Προέδρου της Βουλής των Ελλήνων.  

Τον Ιούνιο του 2015 παρουσίασε το βιβλίο του με τίτλο: «Θέμα ιδεολογίας ή όχι μόνο;».

Στις 23 Σεπτεμβρίου 2024, ύστερα από παραπομπή του στην επιτροπή δεοντολογίας της Νέας Δημοκρατίας, αποφασίστηκε η διαγραφή του από το κόμμα, γιατί διαφώνησε με τις πολιτικές του Πρωθυπουργού Κυριάκου Μητσοτάκη.

 Παραπομπές 

Εξωτερικοί Σύνδεσμοι
Ιστοσελίδα

Κατηγορία:Έλληνες αναπληρωτές υπουργοί Υγείας
Κατηγορία:Έλληνες υφυπουργοί Υγείας και Κοινωνικής Αλληλεγγύης
Κατηγορία:Βουλευτές εκλεγμένοι με τη Νέα Δημοκρατία
Κατηγορία:Καθηγητές Εθνικού και Καποδιστριακού Πανεπιστημίου Αθηνών
Κατηγορία:Βουλευτές Αιτωλοακαρνανίας
Κατηγορία:Απόφοιτοι του Πανεπιστημίου Πατρών
Κατηγορία:Έλληνες ανατόμοι
Κατηγορία:Έλληνες ορθοπαιδικοί
Κατηγορία:Έλληνες χειρουργοί
Κατηγορία:Έλληνες ιατροί του 20ού αιώνα
Κατηγορία:Έλληνες ιατροί του 21ου αιώνα
Κατηγορία:Έλληνες βουλευτές διαγραφέντες